Cannabis Foto: PETER DEJONG / Ap Ekspandér faktaboks Cannabis, også kalt hamp, er en gruppe planter. Kun et fåtall av disse er brukt til å lage rusmidler av.

Det er et av verdens mest brukte rusmidler, og bare koffein, alkohol og nikotin er mer brukt.

De vanligste formene av cannabis er hasjisj og marihuana.

Fremstilling og bruk av cannabis er i de fleste land, inklusive Norge, forbudt.

Dyrking av hamp for industriell bruk og som fôr er tillatt i EU, Russland, Kina, Canada og mange andre land, men er ulovlig i Norge.

Hampbønder i EU er underlagt krav om at plantene ikke skal ha høyere forekomst av THC enn 0,2%. (Kilde: Wikipedia)

Ifølge Fædrelandsvennen har helsemyndighetene gitt tillatelse til å foreskrive produktet Bediol til en pasient som behandles for kreft i Kristiansand.

Produktet består i hovedsak av rene marihuana-toppskudd pakket i poser.

Ikke legemiddel

– Bediol er ikke et legemiddel, fordi det ikke er preparert, og det inntas på samme måte som vanlig marihuana gjennom en såkalt «vaporiser», en fordamper, forteller overlege og nevrolog Åse Mygland ved Sørlandet sykehus.

Det er Mygland som står bak søknaden om å få bruke Bediol i behandlingen av en langtkommet kreftpasient.

Helsedirektoratet bekrefter at de for første gang har godtatt bruken av legemiddelet overfor Fædrelandsvennen.

I denne saken har direktoratet vurdert at pasienten er alvorlig syk og har betydelig nedsatt livskvalitet.

– Lindrer smerter

Overlege Åse Mygland begrunner bruken av det vanedannende narkotiske stoffet slik:

– Av og til er plagene for pasienten så invalidiserende at spørsmålet om avhengighet blir underordnet. Vi bruker allerede morfin på pasienter, og det er også et narkotikum. Her er det en avveining av skadevirkninger mot virkninger, sier hun.

Stoffet er lindrende ved at det reduserer kvalme, smerter og angst og øker appetitten til pasienten og dermed livskvaliteten.

Enkelte norske pasienter får allerede ulike former for cannabismedisiner i sin behandling, deriblant sprayen Sativex.

Dette er imidlertid preparater som er framstilt ved videreforedling av marihuana-blader.